kardosdrur/scandi-wiki huggingface dataset:
Edmund Burke

Edmund Burke (født 12. januar 1729, død 9. juli 1797) var en engelsk-irsk konservativ politiker, forfatter, taler og politisk filosof, mangeårigt medlem af det britiske underhus for Whig-partiet. Han huskes især for sin støtte til de amerikanske koloniers uafhængighedskamp mod kong George 3. af Storbritannien, som førte til den amerikanske revolution, og for sin indædte protest mod den franske revolution. Den gjorde Burke til et fremtrædende medlem i den konservative fløj af whig-partiet (som han gav navnet "Old Whigs", de gamle whig'er) i modsætning til de pro-revolutionære "New Whigs" (nye whig'er) anført af Charles James Fox.

Burke udgav en filosofisk afhandling om æstetik og grundlagde det politiske tidsskrift Annual Register. Han regnedes blandt de dygtigste politiske talere i Storbritannien. I dag regnes han blandt konservatismens grundlæggere.

Oversigt 
Edmund Burke er også kendt for en del citater, f.eks. "Overtro er den svage åndspersons religion", "Smiger korrumperer både modtager og giver" og "Når end der bliver foretaget opdeling mellem frihed og retfærdighed, er ingen af delene sikre". Han er fejlagtigt tilskrevet citatet "Ondskaben vil altid sejre, såfremt gode mennesker gør ingenting". Han er også ophavsmanden bag karakteristikken af pressen som værende "den fjerde statsmagt".

Litteratur 
Ørndorf, Steen (2010): Den unge Burkes Satire, Aalborg Universitetsforlag,

Referencer

Eksterne henvisninger 

Filosoffer fra Storbritannien
Personer i oplysningstiden
Konservatisme
Grafiske tidslinjer
Personer fra Dublin
Briter i 1700-tallet
Faglitterære forfattere fra Storbritannien
Liberale fra Storbritannien
Den signede dag med fryd vi ser

Den signede dag blev skrevet af N.F.S. Grundtvig (1826) med melodi af C.E.F. Weyse (1826).

Historie 
Grundtvig ville, i anledning af 1000-året for kristendommens indførelse i Danmark, trykke en lille bog med tre af sine egne salmer, som skulle synges til gudstjenesten pinsemorgen 14. maj 1826 i Vor Frelsers Kirke. Dette skete dog aldrig, fordi biskoppen forbød ham at bruge andre salmer end dem, der stod i salmebogen. Den signede dag med fryd vi ser var én af de tre salmer, som ikke måtte synges.

Grundtvigs tekst er en bearbejdelse af den ældre vise (den findes også hos Hans Thomissøn 1569 og hos Hans Christensen Sthen), der går tilbage til en gammel nordisk salme, «Then signade dagh ther jag nw se…», som er dokumenteret i Sverige omkring 1450. Denne religiøse tekst bygger selv i stil og metrik vel nok på typen af den middelalderlige, verdslige dagvise (dagningsvise, kærlighedsvise), en udbredt genre fra den middelalderlige litterære vise og fra overleveringen af folkevisen.

Melodi

Weyses melodi benyttes også til "Jeg ved mig af Søvn i Jesu Navn" fra 1851 af den norske salmedigter Magnus Brostrup Landstad. Den blev oversat til svensk som Jag vet mig en sömn i Jesu namn af Oskar Wågman i 1911.

Melodien er genbrugt til Elias Blix' norske salme Gud signe vårt dyre fedreland.

Udgaver 
Salmen er at finde i Højskolesangbogen hvor den i 18. udgave har den fremtrædende plads som nummer et.
Den findes nu også naturligt nok i Den Danske Salmebog hvor den er nummer 402 under afsnittet 'De helliges samfund - Gudstjenesten'.

Referencer

Eksterne henvisninger 
Den signede dag, musikfokusside fra Det Kongelige Biblioteks website, af Claus Røllum-Larsen
Den signede dag , Sanghåndbogen til Højskolesangbogen udgivet af Højskolerne .
 

Salmer af N.F.S. Grundtvig
Sange fra Danmark
Kulturkanonen
Salmer i Den Danske Salmebog
Højskolesangbogen
Troo.L.S

Troels Nielsen (født 1982) der går under kunstnernavnet Troo.L.S, er en dansk musiker og producer fra Albertslund.

Hans karriere startede med medlemskabet af de lokale hiphop grupper Gøglerne og Sidste Niveau. Han bidrog bl.a. til Suspekts debutalbum i 1999 af samme navn, og siden blev Troo.L.S en del af gruppen, hvor han co-producerede med Rune Rask, samt medvirkede som artist på "Ingen Slukker The Stars", 2003 og "Prima Nocte", 2007. 

Sammen med Orgi-E udgav han i 2005 albummet "Forklædt Som Voksen".

Ultimo 2006 udgav Akon sit tredje album ved navn Konvicted, hvor Troo.L.S var en del af holdet bag produktionen. Desuden har han sammen med Rune Rask skrevet og produceret nummeret "Gangsta Bop", på samme album. 

Samarbejdet resulterede i en Grammy nominering.

I 2006 producerede Troo.L.S. og Rune Rask to tracks på Tech N9ne's album Everready (The Religion), "Flash" og "Caribou Lou". "Caribou Lou" vandt guld i USA i 2012, og Platin i 2017. 

I 2007 forlod han Suspekt og flyttede til Atlanta, GA, under Akon's pladeselskab Konvict.

Troo.L.S bor nu i Los Angeles, CA.

Troo.L.S. er krediteret som producer/musiker på Phlake og Mercedes The Virus' hit "Slip away". (Troels Nielsen)

Referencer

Eksterne henvisninger 
 

Rappere fra Danmark
Musikproducere fra Danmark
Suspekt
Pripps

Pripps er et svensk ølmærke der i dag ejes af danske Carlsberg gennem datterselskabet Carlsberg Sverige.

Pripps' mest solgte øl er pilsnerøllen Pripps Blå som bryggeriet lancerede i 1959, fire år efter ophævelsen af det svenske Starkölsförbudet.

Som det første svenske ølmærke besluttede Pripps i sommeren 2005 at skrive alkohol-advarselstekster på sine øletiketter. Pripps brygges i dag på bryggeriet i Falkenberg.

Historie 
Bryggeriet Pripps blev grundlagt af den tysk uddannede Johan Albrecht Pripp i Göteborg i 1828, og det voksede i løbet 1900-tallet til at blive Sveriges største bryggeri, bl.a. ved at opkøbe mindre bryggerier som Malmö Bryggerier i 1961 og Stockholms Bryggerier i 1964.

I slutningen af 1970'erne blev Pripps en del af det da statsejede dagligvarefirma Procordia som senere blev overtaget af norske Orkla.
I 2000 blev Pripps og Orklas andre bryggerier lagt sammen med Carlsbergs bryggerier i selskabet Carlsberg Breweries, som Carlsberg overtog fuldt i 2004.

Bryggerier i Sverige
Etableret i 1828
Ølmærker fra Carlsberg
Datterselskaber til Carlsberg
DIA

DIA, akronymet kan have flere betydninger:

 DIA – Initialer anvendt af medaljør Daniel Jensen Adzer.
 DIA – Danish Internet Awards
 DIA – Danmarks Ingeniørakademi, Lyngby
 DIA – Defense Intelligence Agency, USA, efterretningsenhed.
 DIA – Denver International Airport, lufthavn, Denver, USA.
 DIA – Department of Internal Affairs, indenrigsministeriet, New Zealand.
 DIA – Detroit Institute of Arts, kunstakademi, Detroit, USA.
 Dulles International Airport, lufthavn i Washington D.C., USA
 DIA - spansk supermarkedskæde

Se også 
 Dia – program til at udføre diagrammer.
Defense Intelligence Agency

Defense Intelligence Agency, amerikansk agentur-/ efterretningsenhed, som er tilknyttet USA’s forsvarsministerium. Tjenesten holder til på Bolling Air Force Base.

Agenturet blev oprettet i 1961, med det formål at indsamle militære efterretninger, specielt fra Sovjetunionen og østbloklandene samt fra Cuba.

Der er over 16,500 ansatte (65% civile, 35% militære)over hele verden, 2005.

Eksterne henvisninger 

  

USA's efterretningstjenester
Tropisk Storm Arlene (2005)

Denne artikel er om den tropiske storm i 2005. For andre storme med det samme navn, se Orkan Arlene.

Den Tropiske Storm Arlene var den første navngivne storm i den atlantiske orkansæson 2005. Et vedvarende lavtryksområde nord for Honduras, organiseredes på trods af en markant vindgradient, og blev betegnet Tropisk Lavtryk Ét den 8. juni. Det blev opgraderet til Tropisk Storm Arlene den følgende dag.

Arlene intensiveredes mens den bevægede sig mod nord, og spredte vinde af tropisk stormstyrke og kraftige regnskyl til Cayman-øerne og Cuba. Arlene gik i land i Cuba tæt ved Cabo Corrientes med vindhastigheder på 80 km/t. Vindgradienten formindskedes da Arlene bevægede sig ind i den Mexicanske Golf om morgenen den 10. juni og intensiveres til lige under orkanstyrke med en vindhastighed på 110 km/t.

Arlene gik i land med 90 km/t vinde lige vest for Pensacola, Florida om eftermiddagen den 11. juni. Arlene var en af de mest intense storme der er gået i land i juli siden Orkanen Allision ramte det østlige Florida i 1995. Arlene vedblev at være et tropisk lavtryk, efter at have bevæget sig i land, og bevægede sig ind i Indiana og Michigan før det blev opslugt af et frontsystem over det sydøstlige Canada den 14. juni.

Det eneste dødsfald Arlene forårsagede var en kvindelig student der blev fanget i en strømhvirvel i Miami Beach, Florida, langt fra centeret af cirkulationen. Ødelæggelserne fra Arlene var minimale.

Eksterne henvisninger 

 Det Nationale Orkancenters arkiv om Arlene

Meteorologi
Begivenheder i 2005
Time Magazine

Time Magazine, eller bare TIME, er et stort amerikansk nyhedsmagasin, der udgives ugentligt af Time, Inc. Magasinet findes i flere regionalt forskellige udgaver, bl.a. Time Europe, der udgives fra London.

TIME blev stiftet af Briton Hadden og Henry Luce, der havde arbejdet sammen på avisen Yale Daily News, og dets første udgave udkom 3. marts 1923. Hadden døde i 1929, og Luce blev den dominerende person på TIME, men også en vigtig person i det 20. århundredes mediehistorie.

TIME har et oplag på ca. 5,3 mio. eksemplarer, hvoraf 4,1 mio. sælges i USA, resten som internationale udgaver. Bladet er kendt for sin røde forsidekant, som kun har været ændret én gang; udgivelsen kort efter terrorangrebet den 11. september 2001 havde i stedet en sort kant for at vise sorg. Magasinet har også kun én gang udgivet en officiel leder. I november 1973, hvor Watergate-skandalen rullede, opfordrede TIME præsident Nixon til at trække sig tilbage.

Historie 

Time Magazine blev trykt første gang i 1923 med et oplag på 9.000 eksemplarer. Tidsskriftet blev skabt af Briton Hadden og Henry Luce, og var det første ugentlige nyhedsmagasin i USA.

I 1989 fusionerede Time Inc. og Warner Communications, og blev til Time Warner sammen med mediekoncernen Warner Bros., sidstnævnte også kendt som filmselskab.

Mediekoncernen Time Inc. – hvor Time Magazine var flagskibet – blev overtaget af Meredith Corporation for 1,8 mia. USD i november 2017, hvorefter fire uge-publikationer blev udbudt til salg, de øvrige var Fortune, Money og Sports Illustrated. I september 2018 købte den amerikanske iværksætter Marc Benioff og hans hustru, Lynne, Time Magazine for 190 mio. USD. Benioff formue på anslået 6,7 mia. USD blev skabt som medstifter af Salesforce.com i 1999, et IT-firma, der regnes som pioner indenfor cloudcomputing.

Person of the Year 
Hvert år udnævner TIME The Person of the Year (Årets person), som er en person eller en gruppe af personer, som TIME mener har haft mest betydning for årets nyheder. Det er ikke altid populære personer, der er blevet udnævnt i tidens løb; både Josef Stalin og Adolf Hitler har således haft æren. Mange mener dog, at magasinet bakkede væk fra politikken, da redaktionen i 2001 valgte New York-borgmesteren Rudolph Giuliani frem for Osama bin Laden for ikke at vække vrede.

Albert Einstein blev i 1999 kåret som Person of the Century (Århundredets person).

I 2005 faldt valget på Melinda og Bill Gates, samt U2-forsangeren Bono. I 2006 faldt valget lidt kontroversielt på Dig (You) med den begrundelse, at brugerne i fællesskab og samarbejde har været med til at ændre internettet (og verden) i en mere demokratisk og global retning. Eksemplerne Time Magazine fremhæver er Wikipedia, MySpace og YouTube.

100 mest inflydelsesriger personer 
TIME udgiver også årligt Time 2001, en liste over de 100 mest indflydelsesrige personer.

Danskere på listen har været Bjørn Lomborg (2004),
Connie Hedegaard (2009),
René Redzepi og Henrik Schärfe (2012).

Noter

Eksterne henvisninger 

 TIME’s hjemmeside

Tidsskrifter fra USA
WarnerMedia
Orkan Arlene

Arlene er et almindeligt engelsk pigenavn.

Navnet har været anvendt på ni tropiske cykloner i Atlanterhavet

Tropisk Storm Arlene (1959) – bragte oversvømmelser til Louisiana.
Orkan Arlene (1963) – passerede over Bermuda, kun små ødelæggelser.
Orkan Arlene (1967) – svingede gennem det centrale Atlanterhav uden at påvirke land.
Tropisk Storm Arlene (1971) – løb parallelt med amerikas østkyst uden at påvirke land.
Tropisk Storm Arlene (1981) – krydsede over Cuba og Bahamas, minimale effekter.
Orkan Arlene (1987) – passerede lige nord om Bahamas, ingen ødelæggelser
Tropisk Storm Arlene (1993) – intens regn i Mexico og Texas. Seks dødsfald rapporteret.
Tropisk Storm Arlene (1999) – bevægede sig øst om Bahamas uden at påvirke land
Tropisk Storm Arlene (2005) – Stor, men uorganiseret storm der passerede over Cuba før den gik i land i det vestlige Florida, minimale ødelæggelser
GIOVE-A

Giove A (Galileo In-Orbit Validation Element) er den første af 30 satellitter, der skal udgøre Galileo projektet.

Opsendelsen 
Satellitten blev opsendt den 28. december 2005 efter et par dages tekniske problemer. Opsendelsen forgik kl. 06:19 dansk tid (11:19 lokal tid) fra Baikonur-rumcenteret i Kasakhstan. Satellitten der vejer 600 kg blev opsendt med en russisk Sojuz-raket. I slutningen af 2006 regner forskere med at sende Giove-B satellitten af sted. Hvis Giove satellitterne bliver en succes, er der planer om at opsende 30 satellitter mere.

Satellitnavigering
Satellitter
Videnskab i 2005

en:GIOVE#GIOVE-A
Gaskammer

Et gaskammer er et kammer indrettet som et middel til at henrette mennesker samt bedøve og/ eller aflive dyr.
 
Kammeret er lufttæt og har anordninger til at tilføre gift i luftig form (giftgas), ofte som blåsyre, kuldioxid eller kulilte.

Gaskamre anvendes i flere stater i USA til henrettelse af dødsdømte fanger. 

Begrebet "gaskammer" har sin alment kendte historie, fordi det i  Nazi-Tyskland  (1933-45) blev brugt til massehenrettelser af jøder, handicappede, romaer og andre, som styret ønskede at udslette. Ved krigsforbryder-processerne i Nurnberg blev disse handlinger karakteriserede og straffede som "forbrydelser imod menneskeheden.

Gaskamrene har også været brugt til dyrs dødshjælp og/ eller til bedøvelse af dyrene ved operationer. Den dødsdømte dør efter 5-20 minutter.

Henrettelse
Gasser
Massemord
Rum
Aldosteron

Aldosteron er et hormon, der har stor betydning for regulering af væske- og saltbalancen i kroppen. Det er et mineralkortikoid: et steroidhormon, der produceres i binyrebarken ud fra kolesterol.

Aldosteron fremmer genoptagelse (resorption) af natrium (salt) og udskiller kalium i nyrernes distale tubuli (nedadgående rør) og samlerør. Ved resorptionen (genoptagelse) af natrium ændres blodets osmotiske tryk, og derved reabsorberes mere vand fra nyrerne, og vi får et større blodvolumen. Aldosteron udskilles, når blodtrykket er lavt, via reninangiotensinaldosteronsystemet eller ved høj kaliumkoncentration i blodet.

Renin angiotensin aldosteron systemet (RAAS) 
Hvert nephron i nyrerne laver et "loop", så den distale tubulus kontakter den vaskulære pol af sit eget nephron. Her findes det juxtaglomerulære apparat, bestående af

1) Macula densa celler:
Specialiserede celler i tubulus væggen, der vender mod de andre celler i det juxtaglomerulære apparat.
2) Granulaceller:
Eller juxtaglomerulære celler. Modificerede glatte muskelceller der overvejende findes i den afferente arteriole. Ved stimulation kan disse celler secernere enzymet renin.
3) Ekstraglomerulære mesangialceller:
Funktionen af disse er ukendt, men man formoder at cellerne formidler information fra macula densa til granulacellerne.

Reninafgivelsen øges ved lavt blodtryk via forskellige mekanismer:
1) Baroreceptor mekanismen:
Granulacellerne er strækfølsomme og secernerer renin hvis strækket falder (som ved lavt blodtryk).
2) Macula densa mekanismen:
Nedsat natrium-koncentration i tubulus lumen medfører stimulation af granulacellerne til frigivelse af renin (natrium koncentrationen i tubulus lumen falder ved lavt blodtryk: Nedsat GFR (filtreret plasma per tid) (som ved lavt blodtryk) medfører, at urinen tilbringer "mere tid" i nephronet, hvorfor der kan reabsorberes mere natrium)
Macula densa cellerne er også følsomme for stræk, som medfører hæmning af reninsekretionen (ved højt blodtryk øges GFR og dermed også strækket af macula densa cellerne).
3) Sympatisk innervation:
Medfører øget renin afgivelse.

Renin er et enzym, som katalyserer omdannelsen af angiotensiongen til angiotensin 1. Angiotensin 1 omdannes til angiotension 2 af angiotensin converting enzym i lungerne (ACE). Angiotensin 2 er et potent hormon, som bl.a. forårsager vasokonstriktion, potentierer effekterne af det sympatiske nervesystem, stimulerer reabsorption af natrium fra nyrerne, stimulerer udskillelsen af ADH (anti diuretisk hormon) fra hypofysen og aldosteron fra binyrebarken.

Steroidhormoner
Homogenisering

Homogenisering er en proces der forhindrer fedtet i mælk i at klumpe sammen på overfladen. I mælken er fedtets tilstand som små kugler af fedt og protein, der indeholder fedtet. Da de har forskellige størrelse, fra 1 til 10 mikrometer i diameter, vil de med forskellig hastighed stige op i mælken på grund af fedtets lavere vægtfylde end den omgivende væske, de store kugler er hurtigere end de små. Ved at homogenisere findeler man disse fedtkugler til en mindre størrelse, så de er mindre tilbøjelige til at stige op i mælken. 

I Danmark homogeniseres traditionelt set konventionel sød-, let-, kærne- og minimælk, samt fede syrnede mælkeprodukter, men enkelte mindre mejerier homogeniserer heller ikke den ikke-økologiske mælk. Næsten alle økologiske mælkeprodukter sælges uhomogeniseret. Skummetmælk indeholder kun 0,1 pct. fedt og det er derfor irrelevant at homogenisere. Fløde skal kunne piskes stift, og derfor homogeniseres det heller ikke. Samtidig betyder den kraftige mekaniske behandling, at mange af de fedtkugler der flyder opslæmmet i mælken ødelægges, fedtet vil flyde ud og derved vil fløden være mere tilbøjelig til at harske, idet enzymer i fløden angriber det frie fedt.

Homogeniseringen foregår på mejeriet ved at mælken sendes gennem nogle små dyser under højt tryk, op til 200 eller endog 250 atmosfæres tryk, hvorved fedtkuglerne formindskes til ca. 1-2 mikrometer, i stedet for 1-10 mikrometer. Selvom flere mener at det næppe har nogen indflydelse på smagen, er det økologernes holdning at man bør undgå den slags ekstra forarbejdning, og det er således også normalt ikke at homogenisere økologisk mælk. 

Mejeriprodukter
Hjernebjælke

Hjernebjælken (latin: corpus callosum ) er en hjernestruktur der forbinder storhjernens to halvdele.
Den består af nervetråde, dvs. hvid substans, og er den største kommissurbane (baner der krydser hjernens midtlinje).

Hjernebjælken kan opdeles i en række afsnit, henholdsvis: rostrum, genu, truncus, isthmus og splenium.

Hjernebjælken kan under neurokirurgiske operationer skæres over, f.eks. som behandling af epilepsi. Man har anstillet psykologiske tests på sådanne "split-brain" patienter (patienter med overskåren hjernebjælke) for at undersøge de to hjernehalvdeles forskellige funktioner. "Split-brain" patienter har sædvanligvis kun få kliniske symptomer.

Referencer

Eksterne henvisninger 

 Close-up Sagittal Section of Hemisphere , Medical Gross Anatomy, Atlas Images. Billede af hjernebjælken.

Hjernen
Jens Nørregård

Jens Nørregård er navnet på flere personer:

 Jens Nørregård (maler) – dansk kunstmaler
 Jens Nørregaard (højskolemand) – dansk højskoleforstander for Testrup højskole
 Jens Nørregaard – dansk kirkehistoriker
Folk

Folk har flere betydninger:
 Folkeslag eller nation
 Befolkningen i et land
 Mennesker eller personer i flertal i en generel betydning
 Folk (musik) – en musikstil som af nogen betragtes som det samme som folkemusik.

Se også:
 Folk metal – en undergenre af heavy metal, som blev udviklet i Europa i  1990'erne.

Kilder
Musimi

Musimi var en af Danmarks første leverandører af IP-telefoni, dvs. telefoni over internettet. Musimi blev købt af Tellio ApS ca 2005 men fortsatte som en selvstændig forretning indtil den 1. februar 2016. Musimi karakteriserede sig selv som et 'nørd'-selskab, da det hverken tilbød support eller salg af telefoner.

Brugerne af Musimi kunne bruge et debatforum til at diskutere deres problemer.

Der har på et tidspunkt været problemer med, at enkelte Musimikunder har fået hacket deres konto og ringet, uden selv at vide det, til dyre numre i bl.a. Afrika.

Kildeangivelser

Eksterne henvisninger 
 Firmaets officielle hjemmeside

Teleselskaber i Danmark
Almue

Almuen er en bestemt del af befolkningen, typisk om nogle historisk laverestående befolkningsgrupper. I de allerældste kilder (f.eks. de ældste danske love) findes ordet ikke; fra ca. 1300-tallet bruges det derimod ofte (oldnordisk almugi, gammelt svensk almoghe, gammelt dansk almughæ) med betydningen "hele folket", især "rigets fri og myndige mænd", dernæst bruges det også om landets befolkning i modsætning til kongen eller om borgerne i modsætning til øvrigheden ("borghemester, raad oc almughe").

I middelalderen bruges ordet almue – især i forbindelsen "mene" eller "meneghæ almughe" – om de lavere, ikke privilegerede klasser i modsætning til gejstlighed og adel ("biscope oc klerkæ, ridderæ oc swenæ, oc ganze oc menæ rikesens almughæ", som det hedder ved oprettelsen af Kalmarunionen i 1397). Senere får det betydningen: "Småfolk, især på landet" (fx "Bønder og meenig Almue, Huusmænd, Inderster", Danske Lov 2-23-1). Sidstnævnte betydning findes allerede hos Christiern Pedersen, som 1510 gengiver latin plebs ved "almuges folk".

Ordet bruges i dag sjældent, med mindre man taler om historiske forhold.

Se også
 Borgerlig slægt

Sociale opdelinger
Claus Berg

Claus Berg (* i den sidste fjerdedel af det 15. århundrede i Lübeck; død ca. 1535) var en oprindelig tysk billedhugger, der havde et værksted i Lübeck og senere i Odense.

Biografi 
Berg havde allerede i fra ca. 1510-15 skabt sig et navn som billedhugger i Lübeck. Berg og hans medfølgende 12 lybske svende, blev omkring 1515 indkaldt til Danmark af kong Hans' dronning, Christine, der satte ham meget højt. Hun skænkede ham en gård i Odense og en af sine jomfruer til ægte og holdt hans søn, der siden blev præst ved Sankt Nicolai Kirke i København og biskop i Norge, over dåben.

Berg udførte tegningen og hans 12 lybske svende udskar den navnkundige altertavle, "Kristi Lidelseshistorie" til den tidligere Gråbrødre Kirke i Odense med portrætter af Christian 2. og kong Hans samt deres familie. Altertavlen overgik ved Gråbrødre Kirkes nedbrydning 1806 til Vor Frue Kirke i Odense og blev efterfølgende, fra 1885, placeret i Sankt Knuds Kirke i Odense (også kendt som Odense Domkirke).

Om Bergs øvrige kunstneriske virksomhed vides intet med sikkerhed, men han tilskrives en lang række værker, blandt andre fløjalteret i Vor Frue Kirke i Aarhus. Hans navn har ligeledes været sat i forbindelse med altertavlen i Sanderum Kirke og et trækrucifiks i Sorø Klosterkirke.

Den trefløjede altertavle, et triptykon, fra ca. 1530 i Bregninge Kirke (Ærø), er udført af Claus Berg på hans værksted i Odense. Altertavlens midterfelt viser Jesu korsfæstelse på Golgata. I altertavlens sidefløje er der 16 figurer, som forestiller forskellige helgener

Oversigt over værker tilskrevet Claus Berg 

 Krucifiks i Brahetrolleborgs Kirke (Kloster Holme omkring år 1500)
 Altertavle i Marienkirche i Wittstock omkring 1520
 Altertavle i Gråbrødre Klosterkirke (Odense) (senere overført til Sankt Knuds Kirke (Odense)), udført omkring 1515-1525
 Trefløjet altertavle i Bregninge Kirke (Ærø)
 Alter i landsbyen Rom, Mecklenburg
 Underste del af det sengotiske alter i St. Marien kirken, Wittstock (kreds Potsdam)
 Tofløjet alter, St. Willibaldkirche i Læk (kreds Nordfrisland / Sydslesvig)
 Madonna statue i Sandager Kirke på Vestfyn

Litteratur 
 Britta Andersen: "Claus Malers mesterværk" (kronik i Skalk nr. 4, 1994; s. 15-25)

Kilder/Eksterne henvisninger 
 
 Den Store Danske om Claus Berg
 Viggo Thorlacius-Ussing: Billedskaereren Claus Berg : en fremstilling af hans liv og virksomhed med saerlig henblik paa nyere fund og undersøgelser. 1922.

Billedhuggere fra Danmark
Danskere i 1500-tallet
Personer i Dansk Biografisk Leksikon